Ka fa letlhakoreng le lengwe, Finease ene o ne a dira dilo ka maitlhomo a sele. Nakwana fela pele Baiseraele ba tsena mo Nageng e e Solofeditsweng, fa ba ne ba thibeletse mo Dipoeng Tsa Moabe, basadi ba Moabe le ba Midiana ba ne ba hepisa banna ba Baiseraele ba le bantsi gore ba kopanele mo boitsholong jo bo sa siamang le mo kobamelong ya medingwana. E le go itshekisa bothibelelo le go emisa bogale jo bo tukang jwa ga Jehofa, baatlhodi ba Iseraele ba ne ba laelwa gore ba bolaye banna botlhe ba ba neng ba fapogile jalo. Kgosana ya Mosimeone e bong Simeri o ne a nna le sebete sa go tlisa mosadi wa Momidiana e bong Kosebi mo bothibelelong “fa pele ga matlho a phuthego yotlhe ya bomorwa Iseraele” gore ba tle go dira boitsholo jo bo sa siamang. Finease o ne a tsaya kgato a sa okaoke. O ne a bolaya bagokafadi bao mo mogopeng wa bone a tlhotlhelediwa ke maikutlo a lefufa kgotsa tlhoafalo ka kobamelo ya ga Jehofa le keletso ya go batla go boloka boitsholo jo bo itshekileng mo bothibelelong. O ne a akgolelwa “go galefa ka ntlha ya lefufa,” “ka go sa letle gotlhelele gore [Jehofa a] pataganngwe le ope.” Go tsaya kgato ka bonako ga ga Finease go ne ga emisa petso ya kotlhao e e neng e setse e bolaile batho ba le 24 000 mme Jehofa a mo segofatsa ka kgolagano ya boperesiti e e neng e tla nna mo losikeng lwa gagwe ka bosakhutleng.—Dipalo 25:4-13; The New English Bible.